
Comisia pentru buget, finanţe şi bănci

Bucureşti,       22.09.2004 

Nr. 22/504

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea alin. (1) lit. c) al art. 285 din Legea nr. 571 privind Codul Fiscal, cu care comisia noastră a fost sesizată în fond cu adresa Biroului Permanent nr. P.l.-X 540 din  20 septembrie 2004.

PREŞEDINTE,

Ovidiu Muşetescu 

Parlamentul  României

Comisia pentru buget, finanţe şi bănci

Bucureşti,        22.09.2004  

Nr. 504

RAPORT

asupra propunerii legislative pentru modificarea alin. (1) lit. c) al art. 285 din  Legea nr. 571 

privind Codul Fiscal
Cu adresa nr. P.l.-X 540 din 20 septembrie 2004, Biroul Permanent, conform art.89 din Regulamentul Camerei Deputaţilor, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea alin. (1) lit. c) al art. 285  din Legea nr. 571 privind Codul Fiscal.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 24 deputaţi, din totalul de 27 membri ai comisiei.

Propunerea legislativă a fost respinsă de Senat în şedinţa din data de 16 septembrie 2004.

Proiectul de Lege, potrivit art. 75 din Constituţia României, republicată şi art. 86 din  Regulamentul Camerei Deputaţilor, este de competenţa decizională a Camerei Deputaţilor.

Propunerea legislativă are ca obiect de reglementare modificarea lit. c) alin. (1) la art. 285 din Legea nr. 571 privind Codul fiscal, în sensul:

1. lărgirii sferei de activităţi prevăzute pentru organizaţiile umanitare beneficiare ale scutirilor şi facilităţilor fiscale, prin adăugarea celei de asigurare a funcţionării instituţiilor de  reabilitare şi reinserţie socială a persoanelor cu handicap;

2. eliminării restricţiei cu privire la “unica” activitate a organizaţiei neguvernamentale care administrează şi asigură funcţionarea unor astfel de unităţi.

In urma examinării propunerii legislative pentru modificarea alin. (1) lit. c) al art. 285 din Legea nr. 571 privind Codul Fiscal, în şedinţa din  22.09.2004, comisia a hotărât, cu unanimitate de voturi respingerea, întrucât în conformitate cu prevederile art. 15 alin. (1) din Legea nr. 500/2002 privind finanţele publice şi ale art. 138 alin. (5) din Constituţia României, republicată, “nici o cheltuială bugetară nu poate fi aprobată fără stabilirea sursei de finanţare”, obligaţie care nu a fost respectată  de către iniţiator.

Prezenta propunere legislativă face parte din categoria legilor ordinare.

PREŞEDINTE,

Ovidiu Muşetescu 
SECRETAR,

Iuliu Wincler

          Expert parlamentar:

          Măţan Ofelia

